CELEX: E2012G0003
Language: el
Date: 2012-10-26 00:00:00
Title: Απόφαση της Μόνιμης Επιτροπής των κρατών της ΕΖΕΣ αριθ. 3/2012/ΜΕ, της 26ης Οκτωβρίου 2012 , για τον καθορισμό των διαδικασιών που ισχύουν για τις επιτροπές που επικουρούν την Εποπτεύουσα Αρχή της ΕΖΕΣ κατά την εκτέλεση των καθηκόντων της σύμφωνα με το άρθρο 3 του πρωτοκόλλου 1 της συμφωνίας για τη σύσταση Εποπτεύουσας Αρχής και Δικαστηρίου

7.2.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 36/5
            
         ΑΠΌΦΑΣΗ ΤΗΣ ΜΌΝΙΜΗΣ ΕΠΙΤΡΟΠΉΣ ΤΩΝ ΚΡΑΤΏΝ ΤΗΣ ΕΖΕΣ
   αριθ. 3/2012/ΜΕ
   της 26ης Οκτωβρίου 2012
   για τον καθορισμό των διαδικασιών που ισχύουν για τις επιτροπές που επικουρούν την Εποπτεύουσα Αρχή της ΕΖΕΣ κατά την εκτέλεση των καθηκόντων της σύμφωνα με το άρθρο 3 του πρωτοκόλλου 1 της συμφωνίας για τη σύσταση Εποπτεύουσας Αρχής και Δικαστηρίου
   Η ΜΟΝΙΜΗ ΕΠΙΤΡΟΠΗ ΤΩΝ ΚΡΑΤΩΝ ΤΗΣ ΕΖΕΣ,
   Έχοντας υπόψη τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου όπως προσαρμόσθηκε από το πρωτόκολλο προσαρμογής της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, στο εξής αναφερόμενη ως συμφωνία Εποπτεύουσας Αρχής και Δικαστηρίου, και ιδίως το άρθρο 3του πρωτοκόλλου 1·
   Εκτιμώντας τα ακόλουθα:
   το Ευρωπαϊκό Κοινοβούλιο και το Συμβούλιο αναθέτουν, για ορισμένες νομικές πράξεις, στην Επιτροπή εξουσίες για την εφαρμογή των κανόνων που περιλαμβάνονται σε αυτές. Το άρθρο 291 της Συνθήκης για τη λειτουργία της Ευρωπαϊκής Ένωσης απαιτεί από το Ευρωπαϊκό Κοινοβούλιο και το Συμβούλιο να θεσπίσουν κανόνες και γενικές αρχές σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων της Επιτροπής·
   ο κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων της Επιτροπής (1), θέσπισε τους εν λόγω κανόνες και γενικές αρχές·
   το άρθρο 3 του πρωτοκόλλου 1 της συμφωνίας Εποπτεύουσας Αρχής και Δικαστηρίου αναθέτει στην Εποπτεύουσα Αρχή ΕΖΕΣ ορισμένα καθήκοντα τα οποία, στο εσωτερικό της Ευρωπαϊκής Ένωσης, εκτελούνται από την Ευρωπαϊκή Επιτροπή· η Ευρωπαϊκή Επιτροπή οφείλει, κατά την εκτέλεση ορισμένων εξ αυτών των καθηκόντων, να τηρεί συγκεκριμένες διαδικασίες σχετικά με την άσκηση των εκτελεστικών αρμοδιοτήτων της. Σύμφωνα με αυτές τις διαδικασίες η Ευρωπαϊκή Επιτροπή οφείλει να υποβάλει σχέδιο των ληπτέων μέτρων σε επιτροπή·
   το άρθρο 3 του πρωτοκόλλου 1 της συμφωνίας Εποπτεύουσας Αρχής και Δικαστηρίου προβλέπει ότι η μόνιμη επιτροπή ορίζει τη διαδικασία που πρέπει να τηρείται όταν η Εποπτεύουσα Αρχή ΕΖΕΣ πρέπει να υποβάλλει σχέδιο μέτρων σε επιτροπή ή να ζητήσει άλλως τη γνώμη επιτροπής·
   αυτές οι διαδικασίες είναι ταυτόσημες ή παραπλήσιες με εκείνες τις οποίες οφείλει να εφαρμόζει η Ευρωπαϊκή Επιτροπή, δυνάμει των πράξεων που αναφέρονται στα παραρτήματα της συμφωνίας ΕΟΧ, όταν αυτή εκτελεί τα αντίστοιχα καθήκοντα·
   ο διορισμός, μεταξύ των κρατών ΕΖΕΣ, επιτροπών αντίστοιχων με τις αρμόδιες επιτροπές της Ευρωπαϊκής Ένωσης, αποτελεί αντικείμενο χωριστών αποφάσεων της μόνιμης επιτροπής βάσει του άρθρου 5 παράγραφος 2 της συμφωνίας περί μόνιμης επιτροπής των κρατών της ΕΖΕΣ, η οποία επιλαμβάνεται μετά από πρόταση της Εποπτεύουσας Αρχής ΕΖΕΣ,
   ΑΠΟΦΑΣΙΖΕΙ:
   Άρθρο 1
   Κοινές διατάξεις
   1.   Η Εποπτεύουσα Αρχή της ΕΖΕΣ επικουρείται από επιτροπή που απαρτίζεται από αντιπροσώπους των κρατών της ΕΖΕΣ και προεδρεύεται από αντιπρόσωπο της Εποπτεύουσας Αρχής της ΕΖΕΣ. Ο πρόεδρος δεν συμμετέχει στην ψηφοφορία της επιτροπής.
   2.   Ο πρόεδρος υποβάλλει προς εξέταση στην επιτροπή σχέδιο των ληπτέων μέτρων. Η επιτροπή διατυπώνει τη γνώμη της επί του σχεδίου μέτρων εντός προθεσμίας την οποία μπορεί να καθορίζει ο πρόεδρος ανάλογα με το επείγον του θέματος και, εάν χρειασθεί, προβαίνοντας σε ψηφοφορία. Οι προθεσμίες πρέπει είναι ανάλογες και να παρέχουν εγκαίρως στα μέλη της επιτροπής πραγματικές δυνατότητες να εξετάσουν το σχέδιο μέτρων και να εκφράσουν τις απόψεις τους.
   3.   Έως ότου εκδοθεί γνώμη, οιοδήποτε μέλος της επιτροπής μπορεί να προτείνει τροποποιήσεις και ο/η πρόεδρος μπορεί να υποβάλει τροποποιημένες εκδοχές του σχεδίου μέτρων ώστε να ληφθούν υπόψη οι συζητήσεις που πραγματοποιήθηκαν στο πλαίσιο της επιτροπής. Ο πρόεδρος αναζητά λύσεις που τυγχάνουν της ευρύτερης δυνατής υποστήριξης στο πλαίσιο της επιτροπής. Προκειμένου να το επιτύχει, ο/η πρόεδρος μπορεί να συγκαλέσει περισσότερες της μιας συνεδριάσεις της επιτροπής.
   4.   Η γνώμη της επιτροπής καταχωρείται στα πρακτικά· επιπλέον, κάθε κράτος μέλος της ΕΖΕΣ έχει το δικαίωμα να ζητήσει να καταχωρηθεί η θέση του στα πρακτικά.
   5.   Κατά περίπτωση, ο μηχανισμός ελέγχου προβλέπει προσφυγή σε επιτροπή προσφυγών. Η επιτροπή προσφυγών θεσπίζει τον εσωτερικό της κανονισμό με απλή πλειοψηφία των μελών της. Η Εποπτεύουσα Αρχή της ΕΖΕΣ υποβάλει στην επιτροπή πρόταση εσωτερικού κανονισμού. Η επιτροπή προσφυγών διατυπώνει τη γνώμη της εντός δύο μηνών από την παραπομπή. Εκπρόσωπος της Εποπτεύουσας Αρχής της ΕΖΕΣ ασκεί την προεδρία της επιτροπής προσφυγών.
   Άρθρο 2
   Συμβουλευτική διαδικασία
   1.   Οσάκις εφαρμόζεται η συμβουλευτική διαδικασία, η επιτροπή διατυπώνει τη γνώμη της, εν ανάγκη κατόπιν ψηφοφορίας. Σε περίπτωση που η ψηφοφορία είναι αναγκαία, η επιτροπή διατυπώνει τη γνώμη της με απλή πλειοψηφία.
   2.   Η Εποπτεύουσα Αρχή της ΕΖΕΣ αποφασίζει επί των ληπτέων μέτρων, λαμβάνοντας ιδιαιτέρως υπόψη τα συμπεράσματα των συζητήσεων που πραγματοποιήθηκαν στο πλαίσιο της επιτροπής και τη γνώμη που διατυπώθηκε. Ενημερώνει την επιτροπή για τον τρόπο με τον οποίο ελήφθη η γνώμη της υπόψη.
   Άρθρο 3
   Διαδικασία εξέτασης
   1.   Οσάκις εφαρμόζεται η διαδικασία εξέτασης, η επιτροπή διατυπώνει τη γνώμη της, εν ανάγκη κατόπιν ψηφοφορίας. Σε περίπτωση που η ψηφοφορία είναι αναγκαία, η επιτροπή διατυπώνει τη γνώμη της με απλή πλειοψηφία.
   2.   Αν η γνώμη της επιτροπής είναι θετική, η Εποπτεύουσα Αρχή της ΕΖΕΣ εγκρίνει το προβλεπόμενο σχέδιο μέτρων.
   3.   Αν η γνώμη της επιτροπής είναι αρνητική, η Εποπτεύουσα Αρχή της ΕΖΕΣ δεν εγκρίνει αυτά τα μέτρα. Σε περίπτωση που το σχέδιο μέτρων κρίνεται αναγκαίο, ο πρόεδρος μπορεί να υποβάλει τροποποιημένη εκδοχή του σχεδίου μέτρων στην επιτροπή ή να υποβάλει το σχέδιο μέτρων στην επιτροπή προσφυγών για περαιτέρω συζήτηση.
   4.   Αν δεν διατυπωθεί γνώμη, η Εποπτεύουσα Αρχή της ΕΖΕΣ μπορεί να εγκρίνει τα προβλεπόμενα μέτρα, εκτός αν η βασική πράξη προβλέπει ότι το σχέδιο μέτρων δε μπορεί να εγκριθεί ελλείψει γνώμης.
   Άρθρο 4
   Προσφυγή σε επιτροπή προσφυγών
   1.   Η επιτροπή προσφυγών απαρτίζεται από έναν εκπρόσωπο από κάθε κράτος της ΕΖΕΣ και προεδρεύεται από έναν εκπρόσωπο της Εποπτεύουσας Αρχής της ΕΖΕΣ. Τα μέλη της επιτροπής που επικουρούν την Εποπτεύουσα Αρχή της ΕΖΕΣ (άρθρο 1) δεν δύνανται να είναι μέλη της επιτροπής προσφυγών. Η επιτροπή προσφυγών διατυπώνει τη γνώμη της με απλή πλειοψηφία. Ο πρόεδρος της επιτροπής προσφυγών δεν συμμετέχει στην ψηφοφορία.
   2.   Έως ότου διατυπωθεί γνώμη, οιοδήποτε μέλος της επιτροπής προσφυγών μπορεί να προτείνει τροποποιήσεις στο σχέδιο μέτρων και ο πρόεδρος μπορεί να αποφασίσει εάν θα το τροποποιήσει ή όχι. Ο πρόεδρος αναζητά λύσεις που τυγχάνουν της ευρύτερης δυνατής υποστήριξης στο πλαίσιο της επιτροπής. Ο πρόεδρος ενημερώνει την επιτροπή προσφυγών για τον τρόπο με τον οποίο έχουν ληφθεί υπόψη οι συζητήσεις και προτάσεις τροποποιήσεων, ιδιαιτέρως όσον αφορά προτάσεις τροποποιήσεων που έχουν τύχει ευρείας υποστήριξης στο πλαίσιο της επιτροπής προσφυγών.
   3.   Εάν η επιτροπή προσφυγών:
   
               α)
            
            
               διατυπώσει θετική γνώμη, η Εποπτεύουσα Αρχή της ΕΖΕΣ εγκρίνει το σχέδιο μέτρων.
            
         
               β)
            
            
               δεν διατυπώσει γνώμη, η Εποπτεύουσα Αρχή της ΕΖΕΣ μπορεί να εγκρίνει το σχέδιο μέτρων.
            
         
               γ)
            
            
               διατυπώσει αρνητική γνώμη, η Εποπτεύουσα Αρχή της ΕΖΕΣ δεν εγκρίνει το σχέδιο μέτρων.
            
         Άρθρο 5
   Άμεσα εφαρμοστέα μέτρα
   1.   Κατά παρέκκλιση των άρθρων 2 και 3, βασική πράξη μπορεί να προβλέπει ότι, όταν συντρέχουν δεόντως αιτιολογημένοι λόγοι επείγουσας ανάγκης, είναι αναγκαίο να ληφθούν άμεσα εφαρμοστέα εκτελεστικά μέτρα.
   2.   Η Εποπτεύουσα Αρχή της ΕΖΕΣ θεσπίζει μέτρα που εφαρμόζονται άμεσα, χωρίς να χρειάζεται να υποβληθούν προηγουμένως σε επιτροπή, και παραμένουν σε ισχύ για διάστημα που δεν υπερβαίνει τους έξι μήνες, εκτός εάν προβλέπεται άλλως στη βασική πράξη.
   3.   Ο/η πρόεδρος υποβάλλει χωρίς καθυστέρηση, στη σχετική επιτροπή τα μέτρα που αναφέρονται στην παράγραφο 1 για να λάβει τη γνώμη της σύμφωνα με την ισχύουσα για την εν λόγω επιτροπή διαδικασία.
   4.   Στην περίπτωση της διαδικασίας εξέτασης, εάν τα μέτρα δεν είναι σύμφωνα με τη γνώμη της επιτροπής, η Εποπτεύουσα Αρχή της ΕΖΕΣ καταργεί αμέσως τα μέτρα που εγκρίθηκαν σύμφωνα με την παράγραφο 1.
   5.   Τα αναφερόμενα στην παράγραφο 1 μέτρα παραμένουν σε ισχύ έως ότου καταργηθούν ή αντικατασταθούν.
   Άρθρο 6
   Κατάργηση της απόφασης της μόνιμης επιτροπής αριθ. 3/94/ΜΕ της 10ης Ιανουαρίου 1994
   Με την παρούσα καταργείται η απόφαση αριθ. 3/94/ΜΕ της μόνιμης επιτροπής των κρατών της ΕΖΕΣ της 10ης Ιανουαρίου 1994.
   Άρθρο 7
   Μεταβατικές διατάξεις: τροποποίηση υφιστάμενων βασικών πράξεων
   Σε περίπτωση που βασικές πράξεις που θεσπίσθηκαν πριν από την έναρξη ισχύος του κανονισμού (ΕΕ) αριθ. 182/2011 της 16ης Φεβρουαρίου 2011 αναφέρονται στην απόφαση 1999/486/EC, ισχύουν τα ακόλουθα:
   
               α)
            
            
               οι παραπομπές στο άρθρο 3 της απόφασης 1999/468/ΕΚ νοούνται ως παραπομπές στο άρθρο 2 (συμβουλευτική διαδικασία) της παρούσας απόφασης·
            
         
               β)
            
            
               οι παραπομπές στα άρθρα 4 και 5 της απόφασης 1999/468/ΕΚ νοούνται ως παραπομπές στο άρθρο 3 (διαδικασία εξέτασης) της παρούσας απόφασης.
            
         Άρθρο 8
   Μεταβατική ρύθμιση
   Η παρούσα απόφαση δεν θίγει εκκρεμείς διαδικασίες στο πλαίσιο των οποίων κάποια επιτροπή έχει ήδη διατυπώσει γνώμη σύμφωνα με την απόφαση 3/94/ΜΕ της μόνιμης επιτροπής.
   Άρθρο 9
   Πληροφορίες για τις εργασίες των επιτροπών
   Η Εποπτεύουσα Αρχή της ΕΖΕΣ υποβάλλει ετήσια έκθεση για τις εργασίες των επιτροπών.
   Άρθρο 10
   Έναρξη ισχύος
   Η παρούσα απόφαση αρχίζει να ισχύει την ημέρα της έκδοσής της.
   Άρθρο 11
   Δημοσίευση
   Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.
   
      Βρυξέλλες, 26 Οκτωβρίου 2012.
      
         
            Για τη Μόνιμη Επιτροπή
         
         
            Ο Πρόεδρος
         
         Atle LEIKVOLL
         
            Ο Γενικός Γραμματέας
         
         Kristinn F. ÁRNASON
      
   
   
      (1)  EE L 55 της 28.2.2011, σ. 13.